## Metrovalencia oferix serveis especials de tramvia a Fira València per a acudir als diversos esdeveniments que se celebraran en els pròxims dies

*** Del 10 al 12 de novembre se celebra ‘Fiesta y Boda’ i Espai Indumentària Valenciana, i del 12 al 14, Gastrònoma
* La freqüència de pas serà de 20 minuts els laborables i entre 30 i 40 minuts en cap de setmana**

Metrovalencia posa en funcionament diversos serveis especials en la línia 4 de tramvia fins a Fira València, amb l’objectiu de facilitar l’accés a les persones que acudisquen als diversos esdeveniments que se celebren al recinte firal durant els pròxims dies.

En concret, del 10 al 12 de novembre coincidiran dos esdeveniments, ‘Fiesta y Boda’ i Espai Indumentària Valenciana, i del 12 al 14 tindrà lloc el certamen Gastrònoma.

Durant la celebració dels esdeveniments, el servei de tramvia circularà entre la parada de Doctor Lluch i la de Fira, i viceversa, entre les 6.00 i les 22.00 hores, els dies laborables, i entre les 6.00 i les 23.00 hores dissabte i diumenge; ho farà amb una freqüència de pas de 20 minuts els dies laborables i entre 30 i 40 minuts el cap de setmana.

El divendres 10, el dilluns 13 i el dimarts 14, el primer tramvia des de Beteró eixirà a les 6.00 hores i des de Doctor Lluch circularà a partir de les 6.30 hores, i l’últim eixirà des d’esta parada a les 21.29 hores, mentre que des de Fira, el primer ho farà a les 6.40 hores i l’últim, a les 22.19 hores.

El dissabte 11, els primers tramvies des de Doctor Lluch partiran a les 6.00; 6.40; 7.20 i 8.00 hores, mentre que des de Fira els últims serveis eixiran a les 21.04; 21.34; 22.09 i 22.19 hores.

El diumenge 12, els primers tramvies des de Doctor Lluch circularan a les 7.20; 8.00; 8.40 i 9.40 hores, mentre que els últims des de Fira es desplaçaran des de les 21.04; 21.43; 22.09 i 22.19 hores.

Amb la finalitat d’agilitzar el servei, tots els tramvies que facen el recorregut fins a la Fira de Mostres ho indicaran en el rètol de destinació situat en la capçalera de la unitat. Juntament amb el tramvia, també es pot accedir a Fira València desplaçant-se fins a l’estació Les Carolines - Fira de la línia 2 de Metrovalencia.

Tots aquells usuaris que vullguen ampliar la informació d’horaris i freqüències d’este servei poden trucar al telèfon 900 46 10 46 d’Atenció al Client de Metrovalencia. Esta informació també està disponible en la pàgina [web](https://www.metrovalencia.es/) de Metrovalencia, les xarxes socials @metrovalencia i <facebook/metrovalencia.fgv> i en l’app oficial.

Fecha: 09/11/2023